
MINISERIE:

Søstrene fra Savannah




Dani Wade

forbløffet de lokale bibliotekarene når hun som tenåring tok med seg ti bøker hjem hver eneste uke – og leste alle sammen. Nå skriver hun om romanfigurer som må kjempe om oppmerksomhet i det ellers kaotiske livet hennes. Hun bor i den sørlige delen av USA med ektemannen, to barn, to hunder og en gretten katt, og holder seg i ånde til hun kan snike seg unna for å konsentrere seg om karakterene sine igjen.




Søstrene fra Savannah

Om du er svak for forhold der romantikken blomstrer på tross av klasseforskjeller, er den nye miniserien Søstrene fra Savannah midt i blinken for deg. Her kolliderer hardtarbeidende milliardærer med lidenskapelige kvinner som ikke lar seg blende av all rikdommen. Men kan lidenskapen utvikle seg til noe mer når man tilhører helt forskjellige verdener? Dette er første bok i miniserien.

 




Til alle søstrene som har velsignet livet mitt og gjort reisene mine mer meningsfulle – LeaAnn, Sheridan, Tammy, Hannah, Nicole, Kim, Kira, Andrea, Marilyn, Linda og LJ. Ferdene jeg har vært på ville ikke ha vært de samme uten dere …




1

«Jeg går ut fra at dette møtet er i all fortrolighet?»

«Selvsagt», sa Jasmine Harden, selv om hun aldri hadde måttet forsikre en potensiell kunde om det før.

«Da skal jeg være ærlig.»

Hun betraktet Royce Brazier der han vandret frem og tilbake foran de store vinduene på kontoret sitt. Et nydelig syn – både den dresskledde mannen og utsikten mot elven. Da han stanset opp et øyeblikk, så hun et glimt av noe på halsen hans, rett over kragen. Var det en tatovering?

«Vel», fortsatte han idet han snudde seg mot henne igjen, «hvis ryktet sprer seg, vil jeg vite hvor det kommer fra, ikke sant?»

Royce gjorde det mye enklere å fokusere på jobben hun skulle gjøre.

«Rederiet mitt har gjort det veldig bra, men jeg er interessert i å ta virksomheten til et nytt nivå. Jeg ønsker derfor å tiltrekke meg oppmerksomheten til en familie som jeg håper vil inngå omfattende kontrakter med meg.» Royce rynket den glatte pannen. Hun kunne nesten se tankene som kvernet der inne. «Denne familien er veldig altruistisk, så jeg vil holde en innsamlingsaksjon for en ideell organisasjon som appellerer til dem.»

«Så dette handler om en forretningsavtale?» Selv om hun kunne forstå Royces logikk, var konklusjonen likevel skuffende. Den sexy direktøren hadde tydeligvis ikke noe hjerte …

«Det er et rent forretningsprosjekt. Som med andre prosjekter skriver jeg ut sjekken, og du gjør jobben.»

Oi, det var litt av en holdning. Selv om Jasmine jevnlig jobbet med høyt profilerte forretningsmenn, hadde hun aldri opplevd at noen hadde kommet til henne med et så iskaldt forslag før. «Hvorfor meg?» spurte hun lavt.

«Jeg har gjort mine undersøkelser», sa han og vendte et direkte blikk mot henne som gjorde henne ubehagelig oppmerksom på andre ting enn jobb. «Du er godt kjent i de kretsene jeg ønsker å tiltrekke meg, kundene dine er svært fornøyde, og du har fått de beste skussmålene av alle eventplanleggerne i området. Jeg jobber bare med de beste av de beste. Det er slik jeg kan være trygg på at du vil gjøre en god jobb.»

Hvorfor måtte han være så kjekk? En kjekk robot. Det lille glimtet av tatoveringen på halsen hans hadde fått henne til å forvente mer. Hun humret idet hun så ham for seg som en ekte robot.

«Er det et problem?» spurte han og så smalt på henne, som om han mistenkte henne for å gjøre narr av ham.

«Nei da.» Hun hadde i det minste ikke fnist. Det ville definitivt vært uprofesjonelt. «Kan du fortelle meg hvilken ideell organisasjon du har i tankene?» spurte hun og prøvde å komme tilbake på sporet.

«Velg én du føler er passende.»

Jasmine blunket. Alt ved dette møtet var stikk motsatt fra hvordan hun vanligvis samarbeidet med klientene sine.

«Jeg trenger et arrangement som er både bemerkelsesverdig og passende», fortsatte han. «De ser ut til å være involvert i ganske mange saker. Og det må skje i løpet av de to neste månedene.»

Du store min. «Så du tror at jeg kan utrette mirakler?»

Han smilte svakt. «Det håper jeg virkelig. Hvis ikke vil arrangementet skje for sent til å ha noen innvirkning på budet mitt. Kan jeg regne med deg?»

Hun tenkte tilbake på samtalen deres. Nei. Nei. Og atter nei. «Hør her, jeg tror ikke jeg er rett person for denne jobben.» Eller for denne sjefen. Hun hadde på følelsen at det ville bli utfordrende å jobbe for ham, og siden livet hennes alt var utfordrende nok, trengte hun ikke en vanskelig sjef i tillegg.

Han stirret forbløffet på henne. «Hvorfor ikke?»

Du er for kjekk, for forretningsorientert og for likegyldig til dette prosjektet.

Men hun kunne ikke si noe av det høyt. Spørsmålene runget i hodet på henne mens hun så på ham. Hun hadde hørt mye om Royce Brazier, men hun hadde aldri møtt ham før i dag. Han var en av byens yngste milliardærer  og deltok bare på noen få, nøye utvalgte sosiale arrangementer. Med tanke på ryktet hans som en tøff, fokusert forretningsmann og det hun hadde sett under dette møtet, hadde hun en følelse av at han bare gjorde det for å pleie forretningskontaktene sine.

«Hør her», prøvde hun å forklare mens hun lette etter ord som Royce ville forstå. «Jeg skjønner at veldedighetsarrangementer er en god måte å få positiv omtale på, men arrangementene mine er kjent for å ha sjel.»

«Bra. Da kan du sørge for at mitt har det samme.»

Hun var fortsatt usikker på hvordan hun skulle få ham til å forstå at dette ikke passet for henne. Heldigvis ringte telefonen hans.

«Ja, Matthew?» spurte han over høyttaleren.

«Beklager at jeg forstyrrer, sir, men advokaten din har nettopp overlevert kontrakten du ba om.»

«Jeg må ta en rask titt på dette», sa Royce til Jasmine. «Unnskyld meg et øyeblikk.»

«Ikke noe problem.» Noen minutter alene ville forhåpentligvis gi henne tid til å omgruppere tankene.

Da Jasmine kastet et blikk rundt på kontoret hans, la hun straks merke til at det ikke fantes noen personlige detaljer der. Ingen fotografier av familien hans eller av ham selv sammen med venner.

Jasmine kunne ikke forestille seg å være så upersonlig. Hun kjente og brydde seg om mange mennesker, men familien var de viktigste støttespillerne hennes. Få andre fikk et glimt bak masken. Etter å ha mistet foreldrene som tenåring, kunne hun ikke forestille seg hvor fortvilet hun ville bli hvis hun mistet flere familiemedlemmer.

Royces totale mangel på personlig interesse eller lidenskap var skremmende. Og selv om det fantes ideelle organisasjoner som ikke krevde at velgjøreren skulle være så veldig involvert, var det ikke slik hun ville jobbe.

Men hvordan kunne hun overbevise ham om at det var nødvendig med en mer personlig tilnærming?

«Så hva sier du?» Det glatte smilet på Royces ansikt da han kom inn i rommet igjen, var så tiltrekkende at hun fikk vondt i brystet. Hun møtte mange mektige, pene menn via jobb, men Royce var i en egen klasse.

«Skal vi begynne å diskutere kontrakten?»

Jasmine nikket og prøvde å holde ansiktsuttrykket nøytralt. «Ja, men jeg har noen krav.»

*

Royce Brazier betraktet kvinnen foran seg.

Jasmine virket ikke som typen til å forhandle, så hvorfor ante han et snev av stål i de kornblomstblå øynene?

«Er det ikke litt uvanlig at eventplanleggere begynner med å stille krav?»

Hun hevet brynene utfordrende, men han så hvordan hun knuget hendene sammen i fanget og tenkte at var det ren bravado.

«Det er definitivt ikke den normale fremgangsmåten min», sa hun. «Men en jente må ha visse standarder.»

Ingen unnskyldninger. Det likte han. «Hva er prisen din.»

«Å, det handler ikke om pris.» Hun nølte et øyeblikk mens hun studerte ham. «Det handler om deltakelse.»

Royce var så oppslukt av skjønnheten hennes at han ikke fikk med seg poenget. «Jeg skjønner ikke …»

«Jeg tar gjerne på meg arrangementet ditt – jeg har allerede noen gode ideer – men som jeg sa, så har jeg visse standarder. Dette handler ikke om hva som er enklest for meg … eller deg. Det viktigste kravet mitt er at du skal delta i hvert steg av prosessen.»

«Vi kan vel ha kontakt via telefon.» Men det ville ikke være brysomt å treffe henne. De blå øynene og den delikate beinbygningen var det første som hadde distrahert Royce fra jobb på lang, lang tid.

«Du må delta på alle møtene jeg anser som nødvendige med leverandører og representanter for den ideelle organisasjonen vi skal støtte.»

Hva? Vent litt. «Godt forsøk, jenta mi. Jeg har en bedrift å drive og mer enn nok å gjøre. Det er derfor jeg ansetter noen andre til å gjøre dette.»

«Jeg har også en bedrift å drive. Og et rykte å beskytte. Du må være involvert for at dette skal fungere. Så det må skje på min måte eller ikke i det hele tatt.»

Royce prøvde å finne ut hva som foregikk her. «Det er mange andre eventplanleggere i denne byen.»

Jasmine nikket vennlig, men han fikk igjen en følelse av at det var stål bak smilet hennes. «Og du er velkommen til å kontakte dem, men de har ikke den erfaringen som jeg har med målgruppen din.» Hun kom seg på beina og krysset rommet, men stanset ved døren. Hvordan kunne bare måten hun så på ham på være så sexy? Særlig da hun fortsatte med å slippe en bombe: «Jeg vil minne deg på at jeg kjenner ekteparet Jefferson personlig, og at jeg er en hyppig gjest på festene deres.»

Royce fikk bakoversveis. Hvordan hadde hun visst det?

«Du refererte til dem, ikke sant? Jeg gjør også leksene mine.»

Hun viste et fristende glimt av de lange beina idet hun gikk ut døren, og Royce ble mot sin vilje imponert. Sexy og smart. Det ga henne altfor mange fordeler over ham.

«Han visste nøyaktig hva han ville», sa Jasmine til søstrene, «og han ga seg ikke.»

«Han har aldri møtt deg før», sa Willow med et glis. Jasmines mellomste søster hadde et temperament som matchet det kobberfargede håret. Jasmine hadde en kjerne av det samme, men det kom bare til syne når det var nødvendig.

«Jeg tror jeg ga ham noe å tenke på.»

«Så du hadde på deg den blå kjolen din?»

Jasmine rynket pannen. Søsterens gjetteforsøk traff litt for nær blink. «Kanskje kjolen hjalp litt …», innrømmet hun med lav stemme idet tante kom inn på kjøkkenet sammen med Rosie. Synet av adoptivdatteren fylte Jasmines hjerte og fikk henne til å glemme det kjedelige møtet.

Hun strakte seg etter seks måneder gamle Rosie. Hun hadde på seg en myk pysj, og huden hennes duftet lavendel etter badet. Da hun la seg til rette i Jasmines fang, trakk Jasmine pusten dypt. «Jeg er glad i deg, jenta mi», hvisket hun mot Rosies krøllete, svarte hår.

Så smilte hun til den eldre kvinnen. «Takk, tante.»

«Det var så lite», sa tante og bøyde seg ned for å gi Jasmine og babyen en klem.

Jasmine ville aldri ha klart seg gjennom de første seks månedene av Rosies liv uten tante. Teknisk sett var hun ikke tanten deres. Hun hadde vært barnepiken til moren deres da hun var liten og hadde flyttet tilbake til Savannah da moren ikke trengte henne lenger.

Men da jentenes foreldre døde, hadde tante tatt dem med hjem til Savannah. Jasmine hadde vært i begynnelsen av tenårene, mens søstrene var enda yngre. Tanten hadde oppdratt dem i dette huset og var så nær en mor hun kunne komme uten å dele blodsbånd med dem.

Jasmines lillesøster, Ivy, kom til bordet med en tallerken havrekjeks som tante hadde bakt. «Jeg har sett Royce Brazier et par ganger», sa hun. «Han er veldig kjekk, men jeg har hørt at han bare er opptatt av forretningene sine.»

Jasmine sa seg enig. «Det gjorde han veldig klart.»

Mobiltelefonen hennes ga fra seg en lav pipelyd, som var ringetonen hun brukte hjemme for ikke å vekke Rosie. Hun kastet et blikk på skjermen. «Han er virkelig en arbeidsnarkoman», tenkte hun mens hun overleverte datteren til den yngste søsteren. Hun hadde ikke forventet å se Royces navn på denne tiden av døgnet – eller i det hele tatt, egentlig.

«Dette er Jasmine», svarte hun mens hun gikk ut i stuen.

«Brazier her.»

Hun smilte. Ja, jeg vet det. «Hva kan jeg gjøre for deg?»

«Etter nøye overveielse har jeg bestemt meg for å reforhandle avtalen vår, hvis det fortsatt er mulig.»

Interessant. «Får jeg spørre hvorfor?»

«Du har sannelig mye å by på.»

Innbilte hun seg at stemmen hans ble stadig dypere?

Han fortsatte. «Så jeg går med på vilkårene dine – innenfor rimelighetens grenser.»

«Og det betyr?»

«Jeg skal delta på møter med organisasjonen og leverandører og sånt, men jeg pynter ikke rom eller knytter sløyfer eller noe slikt. Forstått?»

Bra at han ikke kunne se smilet hennes. «Send meg en e-post med kravene dine, så skal jeg vurdere dem.»

«Kan du ikke snakke nå?» spurte han.

«Roy … Mr. Brazier. Det er litt sent. Klokken er nesten ni.» Og Rosie måtte snart legge seg.

«Er mannen din utålmodig etter at du skal legge på?»

Hun valgte å ignorere spørsmålet hans og kontret: «Har du ikke en familie som venter på at du skal bli ferdig for dagen?»

«Nei. En mann med min timeplan burde ikke ha familie. Det er urettferdig mot dem.»

Hun tenkte på den lille jenta i rommet ved siden av. Noen ganger var det vanskelig å tvinge seg ut døren om morgenen. Livet hadde ikke gitt henne muligheten til å være hjemme med Rosie, men det var nok av familiemedlemmer i huset som kunne ta seg av henne til mamma kom hjem. «Du skal ha ros for å innse det.» De fleste menn tenkte vanligvis ikke slik.

«Det er bare praktisk. Men du svarte ikke på spørsmålet mitt.»

Og det hadde hun ikke tenkt å gjøre heller. «Å jobbe døgnet rundt er ikke bra for noen.»

«Du setter pris på skjønnhetssøvnen din?»

Denne samtalen var definitivt på avveie – hjernen hennes sporet av til forbudte tanker om ham i sengen hennes. «Da venter jeg på e-posten din», sa hun og håpet at hun ikke hørtes for åndeløs ut.

Hun la på og gikk tilbake til det andre rommet. Søstrene hennes var stille helt til hun forsøkte å passere dem, så lot de henne få høre det.

«Å, Royce», sa Ivy og gispet dramatisk. «Jeg lengter etter e-posten din.»

«Venter kona di på at du skal legge på?» ertet Willow.

«Han spurte først», protesterte Jasmine.

«Noe som ga deg tillatelse til å grave.»

«Det er bare jobb.» Hvorfor hadde hun en følelse av at hun prøvde å overbevise seg selv?

«Det trenger det ikke å være», sa tante.

Jasmine senket stemmen. «Ikke du også, tante.»

«Moren din ville ikke ha ønsket at dere skulle være alene.»

Søstrene stivnet ved tantes ord. Hun blandet seg sjelden inn i privatlivet deres, så dette var en unik anledning.

«Det er jeg ikke», insisterte Jasmine. «Jeg har deg, jentene og Rosie. Hva skal jeg med en mann?»

«Jeg er glad i dere», sa tante. «Men dere gjemmer dere bort, beskytter dere selv. Til tross for alt hun hadde mistet, tok moren deres sjansen og slapp kjærligheten inn. Hun ville ha ønsket det samme for dere.»

Jasmine studerte søstrene, som så litt forlegne på hverandre. De var tett knyttet til hverandre, og bortsett fra noen tilfeldige stevnemøter hadde ingen menn noensinne infiltrert gruppen deres.

De levde i sin egen private oase. Tanken på å endre på det, sendte en stikk av uro gjennom Jasmine.

Som om hun leste tankene hennes, nikket tante til henne og smilte trist. «Tiden er inne, mine kjære.»

«Til hva da?» spurte Willow da ingen andre gjorde det.

Jasmine ville ikke vite det. Rosie var all forandringen hun kunne håndtere i sin trygge, lille verden. De eneste utfordringene hennes var karrieremessige, og hun foretrakk det slik. Men når tante snakket i den allvitende tonen, skjedde det som regel ting. Enten du ville det eller ikke.

Den eldre kvinnen reiste seg og gikk mot døren. Jasmine kunne høre henne gå opp trappen og så ned igjen før hun satte seg i stolen ved siden av henne og med et lite smykkeskrin i hånden. Willow og Ivy lente seg over bordet for å se bedre.

«Moren deres ville at dere skulle ha denne», sa tante idet hun åpnet esken.

Inni lå en ring med en dråpeformet smaragd omgitt av dekorativt gullfiligran. Alle gispet – Jasmine inkludert. Det var en ufrivillig refleks. Ringen var nydelig. Ikke bare det, den så ut til å ha noe … spesielt ved seg som Jasmine ikke helt kunne sette fingeren på.

«Vent!» sa Willow. «Jeg husker at mamma hadde den på seg. Hun sa at den var et arvestykke eller noe sånt …»

«Det stemmer», bekreftet tante. «Hun fikk den av moren sin, som fikk den av sin mor og så videre. Myten sier at …»

Willow hvinte, Jasmine stønnet og tante ga dem begge et overbærende smil. Willow var den lokale myte- og sagnjegeren. Hun hadde gått i farens fotspor og underviste i historie på den lokale høyskolen. Hun elsket røverhistorier, mysterier og uhyggelige historier. Hun støttet haken på håndflaten og ventet spent på tantens ord.

Jasmine ristet bare på hodet.

«Myten sier», begynte tante igjen, «at kvinnen som grunnla slekten deres fikk denne ringen av mannen hun giftet seg med.»

«Her i Savannah?» spurte Ivy.

«Å, ja. Han var sjørøver, skjønner du, og hun var den vakre, men sjenerte datteren til en fremtredende familie her.» Tanten fortsatte: «Han trodde ikke han hadde noen sjanse, så han beundret henne bare på avstand. Men på en av sine reiser kom han i besittelse av denne ringen. Den gamle mannen han kjøpte den av, fortalte ham at ringen ville bringe den som eide den ekte kjærlighet.»

«Åh», sa Willow, og gliset hennes ble større og større.

«Han klarte å vinne sin utkåredes hånd … og ringen har gått i arv i familien deres siden. Alle har hevdet at kraften i den er ekte.»

Jasmine var skeptisk, men kunne ikke la være å legge til: «Og se hvordan det gikk. Skandaler og død. Familien vår er blant de mest uheldige noensinne.»

Da Ivys håpefulle uttrykk forsvant, følte Jasmine seg som en stor bølle.

«Det sies at den bringer eieren ekte kjærlighet, ikke et enkelt liv», formante tante. «Dessuten, hvis skandalen ikke hadde drevet besteforeldrene dine ut av Savannah, ville foreldrene deres kanskje aldri ha møtt hverandre.»

Jasmine ville ikke være respektløs overfor foreldrenes minne, men … «Det var ikke en ring som gjorde at de fant hverandre. Det var at de var på samme sted til samme tid.»

«Kanskje …»

«Ikke vær realist, Jasmine», klaget Willow. «Omfavn magien. Er det virkelig sunt å lære Rosie at det ikke finnes magi eller romantikk i verden?»

«Hun er bare seks måneder gammel», protesterte Jasmine.

Tanten grep inn. «Hun kommer til å få høre nok om virkeligheten når hun blir eldre og får vite hva som skjedde med den biologiske moren sin», minnet hun Jasmine på med et trist blikk.

«Eller er du bare redd for at ringen faktisk skal virke?» skjøt Willow inn.

Var hun det? Jasmine innrømmet i sitt stille sinn at alle tapene hun hadde lidd gjorde at hun kviet seg for å slippe noen andre inn på seg. Det var dystre omstendigheter som hadde brakt Rosie til henne. Jasmine hadde adoptert henne på oppfordring fra den nyfødte jentas døende mor. En kvinne som Jasmine hadde blitt kjent med gjennom frivillighetsarbeidet sitt for City Sanctuary-misjonen, og som hun hadde mistet da Rosies mor bukket under for kreften hun aldri hadde hatt råd til å få behandlet skikkelig.

«Ringen er til dere alle, men jeg tror Jasmine har en unik mulighet her til å bevise poenget sitt … eller vårt.» Tanten holdt frem ringesken en gang til og smilte som om hun forsto Jasmines dilemma altfor godt. «Litt magi har aldri skadet noen», sa hun.

Jasmine tvilte på at det var sant.

